《水心先生为赵振文作马塍歌次韵》
宋代·刘克庄

洛阳牡丹隔万里，棘荒姚魏扶不起。
马塍近在杭州陌，野人只向诗中识。
匀朱傅粉初窥墙，海棠为屋辛夷房。
千林春色已呈露，一株国艳犹閟藏。
多情荀令香透袖，俊游恐落都人后。
摇鞭深入红云乡，解衣旋贳黄滕酒。
淮南芍药初过兵，人生何必塞上行。
坠裀委壤各有命，肯学冻士鸣不平。
移家欲傍园翁住，手开芜地通苹渚。
寻芳栩栩趁蝶飞，逐臭纷纷怜蚋聚。
君不见玄都吟笔妙燕许，诗人却遣世人怒。
君若拿舟独往时，我亦荷锄相随去。

作者简介：刘克庄(1187～1269) 南宋诗人、词人、诗论家。字潜夫，号后村。福建莆田人。宋末文坛领袖，辛派词人的重要代表，词风豪迈慷慨。在江湖诗人中年寿最长，官位最高，成就也最大。晚年致力于辞赋创作，提出了许多革新理论。